作者:洪諮夔
標題:風流子
內容:錦幄醉荼䕷。狻猊暖、銀蒜壓煙霏。正韓範安邊，歐蘇領客，紅芳庭院，綠蔭窗扉。著句挽春春肯住，更判羽觴揮。金系花腰，玉勻人面，嬌慵無力，婭奼相依。繁華都能幾，青油幕、好與遮護晴暉。寄語東君，莫教一片輕飛。向溫馨深處，留歡卜夜，月移花影，露裛人衣。只恐明朝西垣，有詔催歸。